Atsevišķu noziedzīgu nodarījumu apvienošana kā no apsūdzības atšķirīgu noziedzīgā nodarījuma apstākļu atzīšana par pierādītiem (Kriminālprocesa likuma 455. panta trešā daļa)
Kriminālprocesa likuma 455. panta trešajā daļā ietvertas tiesības apvienot apsūdzībā norādītos noziedzīgos nodarījumus, tādējādi samazinot to skaitu, ja tiesa secina, ka nav iemesla dalīt tās darbības, kas vērstas pret vienu un to pašu personu, tikai tādēļ, ka mainījušies līguma nebūtiskie noteikumi, ja apsūdzētā nodoms bijis gūt mantisku labumu no vienas un tās pašas personas ilgā laika periodā par vienu un to pašu pakalpojuma veidu.
Tiesības uz aizstāvību visa procesa laikā apsūdzētais var nodrošināt, ja visi faktiskie apstākļi, kurus tiesa atzinusi par pierādītiem, bijuši ietverti sākotnējā apsūdzībā, tādēļ viņam bijuši zināmi un pret tiem viņš varējis aizstāvēties.

Valsts amatpersonas statusa (Krimināllikuma 316. pants) saistība ar amata pienākumu raksturu un apjomu, kā arī atbilstību normā norādītajām funkcijām

Tiesas pienākums analizēt starp pierādījumiem konstatēto pretrunu iemeslus un norādīt, kuri no pretrunīgajiem pierādījumiem izrietošie apstākļi atzīstami par ticamiem

Senāts šādā sastāvā: senatore referente Irīna Jansone, senatori Māris Leja un Aivars Uminskis 

izskatīja rakstveida procesā krimināllietu sakarā ar apsūdzētā [pers. A] kasācijas sūdzību par Rīgas apgabaltiesas 2024. gada 11. septembra lēmumu.

Aprakstošā daļa

[1] Ar Rīgas pilsētas Latgales priekšpilsētas tiesas 2022. gada 25. aprīļa spriedumu
[pers. A], personas kods [..],
atzīts par vainīgu Krimināllikuma 320. panta trešajā daļā (likuma redakcijā, kas bija spēkā līdz 2018. gada 1. janvārim) paredzētajā noziedzīgajā nodarījumā ([pers. B] interesēs) un sodīts ar brīvības atņemšanu uz 2 gadiem 6 mēnešiem, atņemot tiesības ieņemt amatus valsts un pašvaldības iestādēs, kas saistīti ar lēmumu pieņemšanu uz 2 gadiem;
atzīts par vainīgu Krimināllikuma 320. panta trešajā daļā (likuma redakcijā, kas bija spēkā līdz 2018. gada 1. janvārim) paredzētajā noziedzīgajā nodarījumā ([pers. C] interesēs) un sodīts ar brīvības atņemšanu uz 2 gadiem 6 mēnešiem, atņemot tiesības ieņemt amatus valsts un pašvaldības iestādēs, kas saistīti ar lēmumu pieņemšanu uz 2 gadiem;
atzīts par vainīgu Krimināllikuma 15. panta ceturtajā daļā un 320. panta trešajā daļā (likuma redakcijā, kas bija spēkā līdz 2018. gada 1. janvārim) paredzētajā noziedzīgajā nodarījumā ([pers. D] interesēs) un sodīts ar brīvības atņemšanu uz 2 gadiem, atņemot tiesības ieņemt amatus valsts un pašvaldības iestādēs, kas saistīti ar lēmumu pieņemšanu uz 2 gadiem.
Saskaņā ar Krimināllikuma 50. panta pirmo daļu galīgais sods [pers. A] noteikts brīvības atņemšana uz 3 gadiem, atņemot tiesības ieņemt amatus valsts un pašvaldības iestādēs, kas saistīti ar lēmumu pieņemšanu uz 3 gadiem. 

[2] Ar pirmās instances tiesas spriedumu [pers. A] atzīts par vainīgu un sodīts trīs noziedzīgu nodarījumu izdarīšanā, proti, par to, ka divos gadījumos, būdams valsts amatpersona, izmantojot savu dienesta stāvokli, pieprasīja un pieņēma materiālas vērtības (kukuli) pirms likumīgas darbības izdarīšanas kukuļdevēja interesēs (kukuļņemšana), kā arī vienā gadījumā par to, ka, būdams valsts amatpersona un izmantojot savu dienesta stāvokli, pieprasīja un mēģināja pieņemt materiālas vērtības par likumīgas darbības izdarīšanu kukuļdevēja interesēs (kukuļņemšanas mēģinājums).

[3] Ar Rīgas apgabaltiesas 2024. gada 11. septembra lēmumu, izskatot krimināllietu apelācijas kārtībā sakarā ar apsūdzētā [pers. A] un viņa aizstāvja zvērināta advokāta Dagņa Zacmaņa apelācijas sūdzībām, Rīgas pilsētas Latgales priekšpilsētas tiesas 2022. gada 25. aprīļa spriedums atstāts negrozīts.

[4] Par Rīgas apgabaltiesas 2024. gada 11. septembra lēmumu apsūdzētais [pers. A] iesniedzis kasācijas sūdzību, kurā lūdz atcelt lēmumu un nosūtīt lietu jaunai izskatīšanai apelācijas instances tiesā.
Kasācijas sūdzībā izteiktais lūgums pamatots ar šādiem argumentiem.
[4.1] Apelācijas instances tiesa nepamatoti atzinusi, ka ar pirmās instances tiesas spriedumu apsūdzētajam [pers. A] netika grozīta apsūdzība Kriminālprocesa likuma 462. panta izpratnē. 
Pirmās instances tiesa apsūdzētā darbībās konstatējusi trīs, nevis piecus atsevišķus noziedzīgus nodarījumus, kas atšķiras no [pers. A] uzrādītās apsūdzības satura, tāpēc sniedza jaunu noziedzīgo nodarījumu aprakstu. Ņemot vērā, ka apsūdzība netika grozīta, ir pārkāptas apsūdzētā [pers. A] tiesības uz aizstāvību, jo atbilstoši Kriminālprocesa likuma 23. pantam krimināllietās tiesu spriež tiesa, tiesas sēdē izskatot un izlemjot pret personu celto apsūdzību pamatotību. Pirmās instances tiesas spriedums vēl nav stājies spēkā, tādēļ tiesas sniegtais jaunais noziedzīgo nodarījumu apraksts nav galīgs un [pers. A] joprojām jāaizstāvas pret uzrādīto apsūdzību, kas nav pareiza.
[4.2] Apsūdzētajam [pers. A] celtā apsūdzība neatbilst Kriminālprocesa likuma 405. panta prasībām, jo bez papildu izskaidrojumiem no krimināllietas materiāliem tā nav saprotama, tādēļ ir nekonkrēta.
Tiesa nav ņēmusi vērā Senāta judikatūrā pausto atziņu, ka apsūdzībai jābūt tādai, kas pilnībā ļauj saprast tās būtību, tai jābūt konkrētai, nepārprotamai un vienādi interpretējamai.
[4.2.1] No apsūdzības nevar saprast, par kādu konkrēti darbību veikšanu [pers. A] pieprasīja kukuļus no [pers. B], [pers. C] un [pers. D], proti, apsūdzībā ietvertā norāde – „lai neradītu šķēršļus nomā piešķirtās tirdzniecības vietas izmantošanā” – nav konkretizēta. Apsūdzībā norādīts, ka kukuļi pieprasīti par likumīgas darbības izdarīšanu kukuļdevēju interesēs. Tiesa nav ņēmusi vērā, ka norādītās darbības – nepieļaut veikt pārbaudes tirdzniecības vietās, veikt nepamatotas pārbaudes vai nepamatoti lauzt nomas līgumu – ir nelikumīgas darbības. [pers. A] šādi nav rīkojies , jo [pers. B] nomātajā tirdzniecības vietā [Nosaukums A] (turpmāk – [Nosaukums A]) ir fiksēti 20 pārkāpumi, attiecībā pret [pers. D] nomāto tirdzniecības vietu – divi pārkāpumi – , bet pret [pers. C] nomāto tirdzniecības vietu ir pieņemti pieci lēmumi par līgumsodu piemērošanu. Minētās ziņas apstiprina, ka apsūdzētais nav izteicis nekādus solījumus, ka [pers. B], [pers. D] un [pers. C] varēs netraucēti darboties [Nosaukums A] teritorijā, proti, [pers. A] nav pieļāvis bezdarbību attiecībā uz šo personu pieļautajiem tirdzniecības noteikumu pārkāpumiem.
Tiesa nav ņēmusi vērā: 1) liecinieka [pers. E] liecības, ka [pers. A] uzdeva veikt kontroles pasākumus pret [Nosaukums A] tirgotājiem, kuriem bija nomas un soda maksas parādi, un [pers. A] nedeva rīkojumus pārbaudīt konkrētus tirgotājus; 2) liecinieka [pers. F] liecības, ka [pers. A] deva rīkojumus fiksēt pārkāpumus noteiktiem tirgotājiem. Minētās liecības apstiprina, ka apsūdzētais neaizliedza pārbaudīt konkrētus tirgotājus. 
[4.2.2] No apsūdzības izriet, ka [Nosaukums A] viens tirdzniecības galds atbilst divām tirdzniecības vietām un par katru tirdzniecības vietu jānoslēdz atsevišķs nomas līgums.
Tiesa nav izvērtējusi pretrunas apsūdzībā, kas attiecas uz noslēgtajiem līgumiem ar [pers. B] par tirdzniecības vietu nomu [Nosaukums A] Atklātajā teritorijā (turpmāk – Dienas tirgus) un pieprasītā kukuļa apmēru. Apsūdzībā norādīts, ka 2014. gada 28. martā [pers. A] no [pers. G] pieprasīja kukuli 50 euro katru mēnesi par apsūdzētā [pers. A] nākotnē veicamajām darbībām attiecībā uz [pers. B] iznomāto tirdzniecības galdu Dienas tirgū, taču tirdzniecības vietu nomas līgumi tika noslēgti pirms tam – 2014. gada 25. februārī un 13. martā. Tiesa nav ņēmusi vērā, ka: 1) daži nomas līgumi ar [pers. B] tika noslēgti par tirdzniecības galdiem Dienas tirgū nevis mēneša sākumā, bet mēneša vidū, kas liedz izprast, kā tika aprēķināta pieprasītā kukuļa summa par mēnesi un kopējā kukuļa summa; 2) 2014. gada septembrī [pers. B] noslēdza divus līgums par vienu tirdzniecības galdu (tirdzniecības vietas Nr. 55 un Nr. 56), tādējādi kukuļa summa par šo mēnesi nevar būt apsūdzībā norādītajā apmērā – no 100 euro līdz 250 euro. 
Tāpat tiesa nav ņēmusi vērā, ka daži noslēgtie līgumi ar [pers. C] par tirdzniecības vietu nomu Dienas tirgū: 1) tika noslēgti mēneša vidū, kas liedz izprast apsūdzībā norādīto pieprasītā kukuļa kopējo apmēru par mēnesi; 2) pārklājas, proti, līgumi par tirdzniecības vietu Nr. 55, Nr. 56 un Nr. 57 nomu tika noslēgti, iekļaujot vienu periodu.
Tiesa nav izvērtējusi: 1) ka attiecībā uz [pers. D] noslēgto nomas līgumu Nr. 0047‑N/15 [pers. H] varēja dot kukuli [pers. A] tikai līdz [pers. A] aizturēšanai 2015. gada 8. jūnijā, nevis līdz līguma pārtraukšanai 2015. gada 6. jūlijā; 2) pretrunas [pers. H] liecībās par savākto naudas summu 450 euro kukuļa samaksai un apsūdzībā norādīto, ka 300 euro kukulis tika pieprasīts par tirdzniecības vietas piešķiršanu un 150 euro par katru mēnesi (kopā par pieciem mēnešiem). 
Minētie apstākļi norāda, ka apsūdzībā norādītie pieprasīto kopējo kukuļa summu apmēri ir nepamatoti.
[4.2.3] Tiesas sniegtajā noziedzīgo nodarījumu aprakstā nav norādīts: 1) kad [pers. A] ir pieprasījis kukuli no [pers. I] par tirdzniecības vietas Nr. ZT‑40/1 piešķiršanu [pers. C] un tirdzniecības vietas Nr. 77 piešķiršanu [pers. H] Zemnieku un puķu tirgū (turpmāk – Nakts tirgus); 2) datums, kad [pers. A] ir saņēmis pieprasītos kukuļus. 
[4.3] Apelācijas instances tiesa nav ievērojusi Kriminālprocesa likuma 511. panta otrajā daļā un 512. pantā noteiktās prasības, tādēļ ir pieļāvusi Kriminālprocesa likuma 575. panta trešajā daļā paredzēto šā likuma būtisku pārkāpumu.
[4.3.1] Tiesa nav izvērtējusi [pers. B] 2014. gada 23. novembra iesniegumu ar lūgumu pārtraukt nomas līgumu tirdzniecības vietām Nr. 55 un Nr.56 Dienas tirgū, kas pretēji apsūdzībā norādītajam apstiprina, ka [pers. A] nevarēja pieņemt kukuli par šo tirdzniecības vietu nomu 2014. gada novembrī un decembrī.
[4.3.2] Tiesa nepamatoti par ticamām atzinusi liecinieku [pers. G] un [pers. B] liecības par samaksāto kukuļa apmēru un tirdzniecības vietu nomas periodu Nakts tirgū (2014. gada jūnijā, jūlijā un augustā), jo tās ir pretrunā ar noslēgtā nomas līguma periodu.
[4.3.3] Tiesas savus atzinumus par [pers. A] vainīgumu pamatojusi ar [pers. C] un [Nosaukums A] 2014. gada 29. aprīlī noslēgtajiem līgumiem Nr. 0502‑A/14 un Nr. 0503‑A/14 un 2014. gada 5. decembrī noslēgtajiem līgumiem Nr. 0865‑A/14 un Nr. 0866‑A/14, kas nav atrodami lietas materiālos.
[4.3.4] Tiesa nav ņēmusi vērā liecinieka [pers. I] liecības, ka viņš nav komunicējis ar [pers. A] pirms 2015. gada janvāra un runājis par apsūdzētajam maksājamo kukuli par tirdzniecības vietu nomu. Pretēji minētajām liecībām tiesa atzinusi par pierādītu, ka [pers. A] ir pieprasījis un saņēmis kukuļus par tirdzniecības vietu iznomāšanu pirms 2015. gada janvāra.
[4.3.5] Tiesa nav izvērtējusi pretrunas liecinieku [pers. G], [pers. B], [pers. I], [pers. C], [pers. D] un [pers. H] pirmstiesas kriminālprocesā un tiesā sniegtajās liecībās par to, kas tieši un kādos apstākļos no viņiem pieprasīja kukuli par tirdzniecības vietu iznomāšanu [Nosaukums A]. Tiesa nav izvērtējusi apstākļus, kuru dēļ liecinieki [pers. G], [pers. B], [pers. I], [pers. C] mainījuši savas liecības par [pers. J] iesaisti noziedzīgajās darbībās, kas rezultējās ar kriminālprocesa izbeigšanu pret [pers. J]. 
Tiesa nav izvērtējusi: 
1) liecinieces [pers. B] pirmstiesas kriminālprocesā sniegtās liecības par to, ka kukuļi tika doti personai vārdā „[Vārds]”, nevis [pers. A], un ka viņai nav bijušas mantiska rakstura attiecības ar apsūdzēto; 
2) liecinieka [pers. G] pirmstiesas kriminālprocesā sniegtās liecības: a) par viņa sievas [pers. B] iznomāto tirdzniecības galdu skaitu katrā mēnesī un kukuļu nodošanas laikiem, kas neatbilst lietā esošajiem pierādījumiem, b) par to, ka kukuļi tika doti personai vārdā „[Vārds]”, nevis apsūdzētajam, c) ka pēdējo reizi viņš maksāja kukuli 2015. gada augusta sākumā (laikā, kad [pers. A] bija aizturēts); 
3) liecinieka [pers. I] pirmstiesas kriminālprocesā sniegtās liecības, ka: a) kukuļi tika doti [pers. J], 2015. gadā tika samaksāti kopumā 1260 euro par tirdzniecības galdu nomu maijā, jūnijā, jūlijā, augustā, septembrī un oktobrī, kas norāda, ka šajās darbībās [pers. A] nebija iesaistīts, b) dažreiz kukuļi [pers. J] tika nodoti ar [pers. K] starpniecību; 
4) pretrunas: a) liecinieces [pers. C] un liecinieka [pers. I] liecībās par tikšanās apstākļiem ar [pers. A], kukuļu pieprasīšanu un maksāšanu par tirdzniecības vietu nomu Dienas un Nakts tirgos, b) liecinieces [pers. C] liecībās par [pers. J] un [pers. K] pazīšanu un iesaisti kukuļņemšanā, viņai izteikto kukuļa pieprasījumu; 
5) pretrunas liecinieces [pers. D] liecībās: a) par pieprasītā un maksātā kukuļa summu par tirdzniecības vietu nomu Nakts tirgū, b) par maksājumu veikšanu [pers. J];
6) pretrunas liecinieka [pers. D] liecībās par: a) piekrišanu veikt maksājumu [pers. J] par tirdzniecības vietu nomu, b) [pers. A] īstenoto kukuļa pieprasīšanu ar starpnieku palīdzību.
Ņemot vērā minētās pretrunas, tiesa nepamatoti par ticamām atzinusi liecinieku [pers. B], [pers. I], [pers. G], [pers. C], [pers. H] un [pers. D] liecības.
Izvērtējot minēto liecinieku liecību ticamību, tiesa nav ņēmusi vērā, ka: 1) [pers. B], Individuālais komersants „[Nosaukums B]” ([pers. D] uzņēmums), [pers. D], [pers. C] bija noslēguši līgumus par atsevišķu tirdzniecības vietu nomu 2014. gadā, bet viņu liecības nesatur ziņas, ka par šīm tirdzniecības vietām tika pieprasīti un maksāti kukuļi; 2) liecinieki ir aprunājuši [pers. A] saistībā ar veiktajām pārbaudēm viņu iznomātajās tirdzniecības vietās, konfliktiem ar apsūdzēto, atteikšanos maksāt [pers. J].
[4.4] Apelācijas instances tiesa nepamatoti atzinusi, ka [pers. A] ir speciālais tiesību subjekts – valsts amatpersona. 
Pirmkārt, apsūdzībā norādītajā laikā [pers. A] bija iepirkumu komisijas loceklis, taču apsūdzētajam nav celta apsūdzība par darbībām vai bezdarbību saistībā ar minētā amata pienākumiem, bet gan par darbībām, ieņemot Rīgas pašvaldības akciju sabiedrības „[Nosaukums A]” (turpmāk – sabiedrība RPAS „[Nosaukums A]”) [Nosaukums] nodaļas (turpmāk – [Nodaļa]) vadītāja amatu, kuru viņš ieņēma laikā no 2011. gada 1. septembra līdz 2015. gada 1. jūlijam. Ņemot vērā minēto, apsūdzībā norādītajā laikā 2015. gada jūlijā [pers. A] vairs nebija sabiedrības RPAS „[Nosaukums A]” [Nodaļa] vadītājs, tāpēc [pers. G] un [pers. I] nevarēja nodot kukuli apsūdzētajam par jūlija mēnesī nomātām tirdzniecības vietām. 
Otrkārt, tiesa nav izvērtējusi aizstāvja iesniegto sabiedrības RPAS „[Nosaukums A]” 2016. gada 11. janvāra atbildi, no kuras izriet, ka sabiedrības RPAS „[Nosaukums A]” [Nodaļa] vadītāja amats neatbilst valsts amatpersonas statusam, jo šīs sabiedrības vadītājs personīgi nepieņem lēmumus, kuri varētu ietekmēt trešo personu intereses. Tiesa nav ņēmusi vērā, ka [pers. A] parakstītajā sabiedrības RPAS „[Nosaukums A]” [Nodaļa] vadītāja amata aprakstā nav iekļautas tiesības izdot trešajām personām saistītus norādījumus, rīkojumus un lēmumus.
[4.5] Apelācijas instances tiesa nav ņēmusi vērā, ka lietā nav pierādījumu tam, ka [pers. A] ir izdarījis viņam inkriminētās noziedzīgās darbības. Lietā esošie pierādījumi, tajā skaitā tirdzniecības vietu nomas līgumos, pārbaudes aktos, darba līgumos norādītais, liecinieku pretrunīgās liecības nepierāda apsūdzētā vainīgumu noziedzīgajos nodarījumos. 
Tiesa nav izvērtējusi lēmumā par kriminālprocesa izbeigšanu daļā pret [pers. J] un [pers. K] minēto personu liecības, proti, liecinieku [pers. M], [pers. N], [pers. O] ([pers. O]), [pers. P], [pers. R], [pers. S], [pers. T], [pers. U], [pers. V], [pers. Z], [pers. AA], [pers. AB], [pers. AC], [pers. AD], [pers. AE], [pers. AF], [pers. AG], [pers. AH] liecības, kuri liecinājuši vai nu par [pers. J] un [pers. K] noziedzīgām darbībām vai arī norādījuši, ka nekad nevienam nav maksājuši par tirdzniecības vietu nomu [Nosaukums A]. Tāpat liecinieku [pers. AI], [pers. E], [pers. F], [pers. AJ], [pers. AK], [pers. AL] liecības nesatur ziņas par kukuļošanas faktiem [Nosaukums A] un [pers. A] saistību ar kukuļu pieprasīšanu un pieņemšanu.
Apelācijas instances tiesa apsūdzētā vainīgumu pamatojusi nevis ar objektīviem pierādījumiem, bet ar pretrunīgām liecinieku [pers. G], [pers. B], [pers. I], [pers. C], [pers. D] un [pers. H] liecībām, kas kriminālprocesa laikā visu laiku tika grozītas. Minētā iemesla dēļ lietā nav izslēgtas saprātīgas šaubas par [pers. A] vainīgumu viņam inkriminētajos noziedzīgajos nodarījumos.
[4.6] Ņemot vērā, ka apsūdzētajam celta apsūdzība par kukuļa pieprasīšanu par likumīgu darbību izdarīšanu, proti, par tirdzniecības vietas nomas līguma slēgšanu, tad šādas darbības tiesa nepamatoti kvalificējusi kā kukuļa pieprasīšanu, nevis izspiešanu. Atsaucoties uz Senāta judikatūru un tiesu prakses apkopojumu „Tiesu prakses krimināllietās pēc Krimināllikuma 320., 321., 322., 323. panta”, kasācijas sūdzībā norādīts, ka ar kukuļa pieprasīšanu saprot gadījumus, kad valsts amatpersona pieprasa kādu materiālu vērtību, mantiska vai citāda rakstura labumu par nelikumīgu darbību izdarīšanu vai likumīgu darbību neizdarīšanu, bet ar kukuļa izspiešanu jāsaprot tā pieprasīšana par likumīgu darbību izdarīšanu, kā arī pieprasīšana, kas saistīta ar draudiem kaitēt personas likumīgajām interesēm. Ja apsūdzētā darbības tiktu kvalificētas kā kukuļa izspiešana, tad aktuālajā likuma redakcijā tas atbilstu Krimināllikuma 320. panta otrajai daļai, kas ir smags, nevis sevišķi smags noziedzīgs nodarījums. Ņemot vērā minēto, apelācijas instances tiesa nepamatoti piemērojusi likumu par smagāku noziedzīgu nodarījumu, nekā tas, par kuru persona tika apsūdzēta.
[4.7] Apelācijas instances nav izvērtējusi visus apsūdzētā aizstāvja zvērināta advokāta Sanda Sproģa debašu runā paustos argumentus. 
[4.8] Apelācijas instances tiesa, kvalificējot apsūdzētā darbības kā kukuļa pieprasīšanu, ir piemērojusi Krimināllikuma redakciju, kas bija spēkā noziedzīgā nodarījuma izdarīšanas laikā un atbilst aktuālajai Krimināllikuma 320. panta otrās daļas redakcijai. Šobrīd Krimināllikuma 320. panta otrās daļas sankcija paredz sodu brīvības atņemšanu līdz 8 gadiem. Tiesa apsūdzētajam nepamatoti noteikusi sodu atbilstoši Krimināllikuma 320. panta trešās daļas sankcijai, kas bija spēkā noziedzīgā nodarījuma izdarīšanas laikā un paredzēja sodu brīvības atņemšanu no 2 līdz 10 gadiem.
[4.9] Tiesa, nosakot apsūdzētajam sodu, nav izvērtējusi [pers. A] ģimenes stāvokli un ziņas par viņa apgādībā esošajiem diviem nepilngadīgajiem bērniem. Tiesa nav ņēmusi vērā nepilngadīgo bērnu intereses, jo brīvības atņemšanas piemērošanas gadījumā [pers. A] bērniem tiks liegta tēva klātbūtne un emocionāls kontakts. 
[4.10] Apelācijas instances tiesa nepamatoti secinājusi, ka nav pārkāptas apsūdzētā tiesības uz kriminālprocesa pabeigšanu saprātīgā termiņā. Tiesa nav ņēmusi vērā, ka kopš noziedzīgā nodarījuma izdarīšanas dienas pagājuši vairāk nekā 10 gadi, apsūdzētais nav kavējis nevienu no tiesas sēdēm, bet tās tika atliktas liecinieku neierašanās dēļ. Minēto apstākļu dēļ tiesai bija pamats konstatēt apsūdzētā tiesību uz kriminālprocesa pabeigšanu saprātīgā termiņa pārkāpumu un brīvības atņemšanu apsūdzētajam noteikt nosacīti, piemērot brīvības atņemšanai alternatīvu soda veidu vai atbrīvot no soda.

Motīvu daļa

[5] Vispirms Senāts pārbaudīs, vai tiesa, atzīstot par pierādītiem no apsūdzības atšķirīgus noziedzīgo nodarījumu faktiskos apstākļus, ir pasliktinājusi apsūdzētā [pers. A] stāvokli un pārkāpusi viņa tiesības uz aizstāvību.
Pirmstiesas kriminālprocesā apsūdzētajam [pers. A] celta apsūdzība par piecu noziedzīgu nodarījumu izdarīšanu. Pirmās instances tiesa atzinusi par nepieciešamu apsūdzību samazināt no pieciem noziedzīgiem nodarījumiem uz trim. Tiesa secinājusi, ka nav iemesla dalīt tās darbības, kas bija vērstas pret vienu un to pašu tirgotāju tikai tādēļ, ka mainījies līguma pārslēgšanas gads vai līgumā norādītās personas vārds vai nosaukums, jo apsūdzētā nodoms bija gūt mantisku labumu no vienas un tās pašas personas ilgā laika periodā par vienu un to pašu pakalpojuma veidu. Apelācijas instances tiesa, atstājot negrozītu pirmās instances tiesas spriedumu, pievienojusies pirmās instances tiesas secinājumiem, savukārt prokurors pirmās instances tiesas spriedumu nebija pārsūdzējis. Tiesa secinājusi, ka šādā veidā netiek pasliktināts apsūdzētā stāvoklis un netiek pārkāptas viņa tiesības uz aizstāvību, jo līdzšinējā kriminālprocesa gaitā apsūdzība aptvēra visus tos faktiskos apstākļus, kurus savā nolēmumā par pierādītiem atzinusi apelācijas instances tiesa. Tiesa konstatējusi, ka arī aizstāvība tikusi realizēta par visiem tiem pašiem faktiskajiem apstākļiem.
Senāta judikatūrā ir atzīts, ka Kriminālprocesa likuma 455. panta trešajā daļā ietvertais nosacījums par tiesas tiesībām atzīt par pierādītiem no apsūdzības atšķirīgus noziedzīgā nodarījuma faktiskos apstākļus ietver sevī ne tikai tiesas tiesības aizstāt, tās ieskatā, nepierādītos noziedzīgā nodarījuma faktiskos apstākļus ar pierādītajiem, bet arī izslēgt no apsūdzības nepierādītos faktiskos apstākļus un, ja tam ir tiesisks pamats, arī pārkvalificēt inkriminētās noziedzīgās darbības, ja ar to nepasliktinās apsūdzētā stāvoklis un netiek pārkāptas viņa tiesības uz aizstāvību (Senāta 2014. gada 30. janvāra lēmums lietā Nr. SKK‑4/2014, 11370003509).
Senāts norāda, ka Kriminālprocesa likuma 455. panta trešajā daļā noteikto tiesas tiesību izmantošana, kad tam ir tiesisks pamats, ir nepieciešama, lai atbilstoši Kriminālprocesa likuma 1. pantam nodrošinātu efektīvu Krimināllikuma normu piemērošanu un krimināltiesisko attiecību taisnīgu noregulējumu bez neattaisnotas iejaukšanās personas dzīvē.
Savukārt, izvērtējot, vai grozītie noziedzīgā nodarījuma faktiskie apstākļi aizskar vai neaizskar apsūdzētās personas tiesības uz aizstāvību, izšķiroša nozīme ir tam, vai, pirmkārt, šie visi apstākļi, lai gan iepriekš celtajā apsūdzībā nebija norādīti vai bija norādīti savādāk, apsūdzētajam faktiski bija zināmi, un līdz ar to viņš attiecībā uz tiem varēja īstenot savu aizstāvību un, otrkārt, vai šiem apstākļiem vispār ir nozīme aizstāvības īstenošanā (Senāta 2021. gada 16. februāra lēmuma lietā Nr. SKK‑15/2021, ECLI:LV:AT:2021:0216.15830022112.7.L, 18.4. punkts).
Ievērojot norādīto, Senāts atzīst, ka apsūdzētā stāvokļa pasliktināšana saistībā ar to, ka tiesa kvalificējusi [pers. A] inkriminētās darbības kā trīs noziedzīgus nodarījumus, nav notikusi. Tiesības uz aizstāvību visa procesa laikā apsūdzētais varēja nodrošināt, jo visi faktiskie apstākļi, kurus tiesa atzinusi par pierādītiem, bija ietverti sākotnējā apsūdzībā, tādēļ viņam bija zināmi un pret tiem viņš varēja aizstāvēties. 
Apelācijas instance tiesa ir ievērojusi tās robežas, kādā apsūdzība ir uzturēta apelācijas instances tiesā, proti, konkrētajā gadījumā prokurors uzturējis apsūdzību par trim noziedzīgiem nodarījumiem: diviem Krimināllikuma 320. panta trešajā daļā paredzētiem noziedzīgiem nodarījumiem un vienu Krimināllikuma 15. panta ceturtajā daļā un 320. panta trešajā daļā paredzētu noziedzīgu nodarījumu. 
Tiesai ir pienākums izlemt celtās apsūdzības pamatotību, kas izpaužas tādējādi, ka tai sākotnēji ir jānoskaidro, kādi apsūdzībā norādītie noziedzīgā nodarījuma faktiskie apstākļi ir pierādīti, izslēdzot no apsūdzības nepierādītos faktiskos apstākļus, ja tam ir tiesisks pamats un pēc tam sniegt savu vērtējumu par faktisko apstākļu atbilstību juridiskajai kvalifikācijai. Senātam nav pamats apstrīdēt apelācijas instances tiesas atzinumu, ka [pers. A] tiesības uz aizstāvību apelācijas instances tiesā tika nodrošinātas, jo aizstāvība līdzšinējā kriminālprocesa gaitā tika realizēta par visiem tiem pašiem lietā konstatējajiem faktiskajiem apstākļiem, ko savā nolēmumā ir norādījusi apelācijas instances tiesa.

[6] Tālāk Senāts pārbaudīs, vai apelācijas instances tiesa, atstājot negrozītu pirmās instances tiesas spriedumu daļā par apsūdzētā [pers. A] atzīšanu par vainīgu viņam inkriminētajos noziedzīgajos nodarījumos pēc Krimināllikuma 320. panta trešās daļas (divi noziedzīgi nodarījumi), 15. panta ceturtās daļas un 320. panta trešās daļas (viens noziedzīgs nodarījums), ir pieļāvusi Kriminālprocesa likuma pārkāpumus pierādījumu vērtēšanā un nolēmuma pamatošanā.
[6.1] Saskaņā ar Kriminālprocesa likuma 511. panta otro daļu spriedumam ir jābūt tiesiskam un pamatotam.
Kriminālprocesa likuma 512. panta otrā daļa noteic, ka tiesa spriedumu pamato ar pierādījumiem, kuri pārbaudīti tiesas sēdē, pierādījumiem, kurus saskaņā ar šā likuma 125. panta noteikumiem nav nepieciešams pārbaudīt, rakstveida pierādījumiem un dokumentiem, kuri norādīti lēmumā par krimināllietas nodošanu tiesai, ziņām, kas fiksētas konkrētajā kriminālprocesā agrāk sniegtajās liecībās, ja aizstāvība piekritusi šo liecību izmantošanai, kā arī personas, kuras tiesas sēdē sniedza liecības, konkrētajā pirmstiesas kriminālprocesā sniegtajām ziņām.
Saskaņā ar Kriminālprocesa likuma 128. panta otro daļu to, cik ticamas ir pierādīšanā izmantojamās ziņas par faktiem, izvērtē, aplūkojot visus kriminālprocesa laikā iegūtos faktus vai ziņas par faktiem kopumā un savstarpējā sakarībā. Savukārt atbilstoši minētā panta trešajai daļai nevienam no pierādījumiem nav iepriekš noteikta augstāka ticamības pakāpe nekā pārējiem pierādījumiem.
Kriminālprocesa likuma 564. pantā noteiktas prasības apelācijas instances tiesas nolēmuma saturam. Tā ceturtajā daļā noteikts, ka apelācijas instances tiesas nolēmuma motīvu daļā norādāms apelācijas instances tiesas atzinums par apelācijas sūdzības vai protesta pamatotību, apstākļi, ko noskaidrojusi apelācijas instances tiesa, pierādījumi, kas apstiprina apelācijas instances tiesas atzinumu, motīvi, kāpēc apelācijas instances tiesa noraida kādus pierādījumus, un likumi, pēc kuriem tā vadās.
Senāts ir atzinis, ka pamatojuma princips ir viens no procesuālā taisnīguma nodrošināšanas principiem. Atbilstoši šim vispārējam tiesību principam tiesai ir pienākums motivēt savu nolēmumu (Senāta 2022. gada 5. jūlija lēmuma lietā Nr. SKK‑1/2022, ECLI:LV:AT:2022:0705.11816006914.4.L, 18. punkts).
Judikatūrā ir nostiprināts, ka Kriminālprocesa likuma 511. panta otrajā daļā ietvertā prasība par sprieduma pamatotību ir saistīta ar sprieduma satura pareizību pēc būtības un attiecas uz tiesas atzinumiem, motīviem un nolēmumiem spriedumā. Sprieduma pamatotība nozīmē, ka lieta pareizi izspriesta pēc būtības un reizē ar to spriedumā izteiktie tiesas atzinumi un nolēmumi ir pietiekami motivēti, atbilst lietas faktiskajiem apstākļiem, aptver visus lietā izspriežamos jautājumus un ir pamatoti ar tiesas sēdē pārbaudītiem un spriedumā novērtētiem attiecināmiem, pieļaujamiem un ticamiem pierādījumiem. Turklāt tiesai ne tikai jāatreferē lietā iegūto pierādījumu būtība, bet jāmin konkrēti fakti, kas iegūti no lietā nopratināto personu liecībām, ekspertu atzinumiem un citiem pierādījumu avotiem, norādot, ko tieši ar šiem faktiem tiesa atzīst par pierādītu. Ja starp pierādījumiem ir pretrunas, tiesai spriedumā jāanalizē šo pretrunu iemesli un jānorāda, kādus tiesas sēdē pārbaudītos pierādījumus tā atzinusi par apšaubāmiem un kādu iemeslu dēļ. [..] (Senāta 2021. gada 26. februāra lēmuma lietā Nr. SKK-4/2021, ECLI:LV:AT:2021:0226.15830014213.11.L, 9.1. punkts).
Senāts atzīst, ka apelācijas instances tiesas spriedums neatbilst Kriminālprocesa likuma 128. panta otrās daļas, 511. panta otrās daļas, 512. panta otrās daļas, 564. panta ceturtās daļas prasībām un norādītajām Senāta judikatūras atziņām.
Minētos pārkāpumus Senāts atzīst par Kriminālprocesa likuma būtiskiem pārkāpumiem šā likuma 575. panta trešās daļas izpratnē, kas noveda pie nelikumīga nolēmuma un ir pamats apelācijas instances tiesas lēmuma atcelšanai. 
[6.2] Apelācijas instances tiesa atzinusi, ka atbilstoši Kriminālprocesa likuma 564. panta sestās daļas nosacījumiem nav nepieciešams lēmumā atkārtoti analizēt pirmās instances tiesas spriedumā norādītos pierādījumus, kā arī atkārtot visus spriedumā norādītos secinājumus. Apelācijas instances tiesa piekritusi pirmās instances tiesas spriedumā paustajiem atzinumiem par apsūdzētā [pers. A] vainīgumu.
Senāts norāda, ka apelācijas instances tiesa var piemērot Kriminālprocesa likuma 564. panta sestās daļas nosacījumus tikai tad, ja pirmās instances tiesa, iztiesājot lietu, nav pieļāvusi Krimināllikuma pārkāpumus un/vai Kriminālprocesa likuma būtiskus pārkāpumus (Senāta 2024. gada 31. janvāra lēmuma lietā Nr. SKK‑38/2024, ECLI:LV:AT:024:0131.11088061320.21.L, 9.1. punkts). 
[6.3] Apelācijas instances tiesa norādījusi, ka nepiekrīt apelācijas sūdzībā izteiktajam apgalvojumam par to, ka pirmās instances tiesa nav vērtējusi pretrunas liecinieku liecībās. Apelācijas instances tiesa konstatējusi, ka ticamība ir piešķirta pirmstiesas kriminālprocesā sniegtajām liecinieku liecībām, savukārt tiesas sēdē sniegtās liecības tiesa nav atzinusi par ticamām. Konstatējot pretrunas gan starp vairāku liecinieku liecībām, gan arī viena un tā paša liecinieka dažādos laikos sniegtajās liecībās, pirmās instances tiesa atzinusi, ka tās nav tik būtiskas un noteicošas, lai tas ietekmētu lietas rezultātu. Apelācijas instances tiesa minētos pirmās instances tiesas secinājumus atzinusi par pamatotiem.
[6.4] Ievērojot norādīto, Senāts atzīst, ka apelācijas instances tiesas lēmuma motīvu daļa neatbilst Kriminālprocesa likuma 511. panta otrās daļas, 564. panta ceturtās daļas prasībām. No pirmās instances tiesas sprieduma, kuru negrozītu atstājusi apelācijas instances tiesa, konstatējams, ka tiesa izklāstījusi liecinieku [pers. AI], [pers. E], [pers. H], [pers. D], [pers. AJ], [pers. AK], [pers. AL], [pers. B], [pers. G], [pers. I], [pers. C] un [pers. J] liecības, kā arī atreferējusi lietā esošo rakstveida pierādījumu būtību. Pirmās instances tiesa, izvērtējot liecinieku liecības, aprobežojusies vienīgi ar atzinumu, ka tai pastāv zināmas šaubas par sniegto liecību godprātību, kā arī konstatējamas pretrunas liecībās, tomēr tās nav tik būtiskas un noteicošas, lai ietekmētu lietas rezultātu un apelācijas instances tiesa šādam secinājumam ir piekritusi. 
Ne pirmās instances tiesa, ne apelācijas instances tiesa nav minējusi konkrētas ziņas par faktiem, kas iegūtas no lietā nopratināto personu liecībām, dokumentiem un citiem pierādījumu avotiem, norādot, ko tieši ar šīm ziņām par faktiem tiesa atzīst par pierādītu. Ja starp pierādījumiem ir pretrunas, tiesai nolēmumā jāanalizē šo pretrunu iemesli un jānorāda, kādus tiesas sēdē pārbaudītos pierādījumus tā atzinusi par apšaubāmiem un kādu iemeslu dēļ. Savukārt gadījumā, ja apsūdzētais sevis aizstāvībai izvirzījis versiju, tiesai nolēmumā šī versija rūpīgi jāanalizē un savi secinājumi par tās pamatotību vai nepamatotību jāmotivē.
Senāts norāda, ka apelācijas instances tiesa nepamatoti atzinusi, ka pirmās instances tiesa ir pārbaudījusi pierādījumus, spriedumā tos analizējusi, tādēļ atbilstoši Kriminālprocesa likuma 564. panta sestās daļas nosacījumiem, apelācijas instances tiesai nebija pamata atkārtot tiesas minētos pierādījumus un atzinumus. 
Apelācijas instances tiesa lēmuma motīvu daļā ir sniegusi atbildes uz atsevišķiem apsūdzētā [pers. A] un viņa aizstāvja D. Zacmaņa apelācijas sūdzībās izklāstītajiem argumentiem. Tomēr tiesa nav norādījusi, ar kuriem pirmās instances tiesas izklāstītajiem pierādījumiem tā konstatējusi inkriminēto noziedzīgo nodarījumu faktiskās pazīmes, kā arī nav analizējusi šo pazīmju atbilstību Krimināllikumā paredzēto noziedzīgo nodarījumu sastāva pazīmēm – objektam, objektīvajai puse un subjektīvajai pusei. Tiesa nav analizējusi lietā iegūtos pierādījumus no to attiecināmības, pieļaujamības, ticamības un pietiekamības viedokļa, kā arī, konstatējot pretrunīgus pierādījumus, nav noskaidrojusi šo pretrunu iemeslus un nav pamatojusi, kurus no šiem pierādījumiem tā atzinusi par ticamiem un kādu iemeslu dēļ. No tiesas lēmuma nav izdarāms secinājums, kuru liecinieku liecības tiesa atzinusi par pretrunīgām, kurus liecībās norādītos apstākļus tiesa atzinusi par ticamiem un kurus ne. Apelācijas instances tiesa, pievienojoties pirmās instances tiesas atzinumiem, konstatējusi, ka liecinieki snieguši pretrunīgas liecības, vienlaikus apelācijas instances tiesa šos iemeslus nav izvērtējusi un kontekstā ar tiem nav izlēmusi jautājumu par liecību pieļaujamību, nav norādījusi, kuras no šīm liecībām tā atzīst par ticamām un kādu iemeslu dēļ.
Senāts norāda, ka apelācijas instances tiesa, līdzīgi kā pirmās instances tiesa, ir tiesa, kas iztiesā lietu pēc būtības, līdz ar to tai pašai ir pienākums pārbaudīt un novērtēt lietā iegūtos pierādījumus, kā arī izlemt jautājumu par personas vainīgumu vai nevainīgumu.
[6.5] Senāts atzīst, ka apelācijas instances tiesa nav sniegusi ar pierādījumiem pamatotu atzinumu par apsūdzētā [pers. A] un viņa aizstāvja D. Zacmaņa apelācijas sūdzībās izklāstītajiem argumentiem. Tiesas secinājums par to, ka [pers. A] viņam inkriminētos noziedzīgos nodarījumus izdarījis, būdams valsts amatpersona, nav pamatots ar konkrētiem pierādījumiem. 
Apelācijas instances tiesa secinājusi, ka [pers. A] atzīstams par speciālo subjektu – valsts amatpersonu. Tiesa norādījusi, ka [pers. A] laika posmā no 2014. gada 1. janvāra līdz 2015. gada 1. jūlijam pildīja Rīgas Domei piederošās kapitālsabiedrības – RPAS „[Nosaukums A]”– [Nodaļa] vadītāja amata pienākumus. No [pers. A] darba līguma Nr. 1754, tā grozījumiem un amata apraksta secināms, ka darba tiesiskās attiecības ar sabiedrību RPAS „[Nosaukums A]” uzsāktas 2009. gada 1. oktobrī, [pers. A] pieņemts darbā par specialistu nekustamo īpašumu jautājumos. Ar 2011. gada 7. janvāra darba līguma grozījumiem viņam noteikts [Departaments] direktora amats, darba pienākumus uzsācis pildīt 2011. gada 10. janvārī. Ar 2011. gada 29. augusta darba līguma grozījumiem viņam noteikts [Nodaļa] vadītāja amats, darba pienākumus uzsācis pildīt 2011. gada 1. septembrī. Ar 2015. gada 19. jūnija darba līguma grozījumiem viņam noteikts [Nodaļa] Nomas daļas vadītāja amats, darba pienākumus uzsācis pildīt 2015. gada 1. jūlijā.
Tiesa atsaukusies uz sabiedrības RPAS „[Nosaukums A]” 2015. gada 25. augustā sniegto informāciju Nr. 02-10/407 un norādījusi, ka [pers. A] laika periodā no 2014. gada 1. janvāra līdz 2015. gada 6. jūlijam ieņēma divus amatus, kuriem ar iekšējiem normatīvajiem aktiem bija noteikts valsts amatpersonas statuss. Saskaņā ar sabiedrības RPAS „[Nosaukums A]” valdes priekšsēdētāja 2011. gada 16. marta rīkojuma Nr. 25 „Par valsts amatpersonu sarakstu“ 3. punktu citu starpā valsts amatpersonas statuss noteikts arī [Departaments] direktora un iepirkumu komisijas locekļu amatiem. Ar sabiedrības RPAS „[Nosaukums A]” valdes 2011. gada 18. augusta lēmumu Nr. 357 no 2011. gada 18. augusta struktūrvienības [Departaments] nosaukums mainīts uz [Nodaļa]. Ar sabiedrības RPAS „[Nosaukums A]” valdes priekšsēdētāja 2011. gada 30. augusta rīkojumu Nr. 205-pd „Par grozījumiem darba līgumos” [pers. A] no 2011. gada 1. septembra pārcelts [Nodaļa] vadītāja amatā. Ar sabiedrības RPAS „[Nosaukums A]” valdes priekšsēdētāja 2014. gada 3. septembra rīkojumu Nr. 02-6/31 „Par valsts amatpersonu sarakstu” apstiprināts jauns valsts amatpersonu saraksts, kur valsts amatpersonas statuss noteikts arī [Nodaļa] un publisko iepirkumu komisijas locekļu amatiem. Ar sabiedrības RPAS „[Nosaukums A]” valdes priekšsēdētāja 2015. gada 16. marta rīkojumu Nr. 02-6/13 „Par valsts amatpersonu sarakstu” apstiprināts jauns valsts amatpersonu saraksts, kur valsts amatpersonas statuss noteikts valdes locekļu un publisko iepirkumu komisijas locekļu amatiem. 
Senāts norāda, ka valsts amatpersonas jēdziens Krimināllikuma 316. panta izpratnē nav saistāms tikai ar personas amatu. Tiesai, atzīstot personu par valsts amatpersonu krimināltiesiskā izpratnē, jāvērtē personas ar šo amatu saistīto pienākumu raksturs un apjoms, kā arī tas, vai persona veic kādu no Krimināllikuma 316. pantā norādītajām funkcijām.
Apelācijas instances tiesa atzinusi par pierādītām [pers. A] noziedzīgās darbības, kuras atbilstoši apsūdzības aprakstam izdarītas laika periodā no 2014. gada 28. marta līdz 2015. gada jūlijam, ieņemot sabiedrības RPAS „[Nosaukums A]” [Nodaļa] vadītāja amatu.
Senāts konstatē, ka apelācijas instances tiesa nav analizējusi [pers. A] amata pienākumus un tiesības, kas izriet no personas amata apraksta, amata instrukcijas, nolikumiem u. tml., kā arī normatīvos aktus, darba līgumus, statūtus, kā arī nav pamatojusi, kādēļ [pers. A] atzīstams par speciālo subjektu attiecībā uz inkriminētajām darbībām arī pēc 2015. gada 16. marta, jo ar sabiedrības RPAS „[Nosaukums A]” valdes priekšsēdētāja norādītā datuma rīkojumu apstiprināts jauns valsts amatpersonu saraksts, kur valsts amatpersonas statuss noteikts tikai valdes locekļu un publisko iepirkumu komisijas locekļu amatiem, bet ne [Nodaļa] vadītāja amatam. Tāpat tiesa nav izvērtējusi, kuras no amata aprakstā norādītājām konkrētajām funkcijām atbilst Krimināllikuma 316. panta prasībām. 
Senāts jau iepriekš ir atzinis, ka valsts amatpersonas statusa esību krimināltiesību izpratnē ne vienmēr nosaka personas iekļaušana iestādes valsts amatpersonu sarakstā vai tai uzliktais pienākums iesniegt valsts amatpersonas deklarāciju. Valsts amatpersona Krimināllikuma 316. panta izpratnē ir plašāks jēdziens, un lietā ir jāvērtē tai deleģētie pienākumi pēc būtības, to raksturs un iespējamā ietekme uz citu tiesību subjektu (Senāta 2025. gada 29. maija lēmums lietā Nr. SKK-40/2025, ECLI:LV:AT:2025:0529.16870001316.4.L).
[6.6] Ievērojot minēto, Senāts atzīst, ka apelācijas instances tiesas nolēmums neatbilst iepriekšminēto Kriminālprocesa likuma normu prasībām par tiesisku un pamatotu spriedumu. Tiesas pieļautie Kriminālprocesa likuma 128. panta otrās daļas, 511., 512. panta un 564. panta ceturtās daļas pārkāpumi atzīstami par Kriminālprocesa likuma būtiskiem pārkāpumiem šā likuma 575. panta trešās daļas izpratnē, kas noveduši pie nelikumīga nolēmuma, un ir pamats apelācijas instances lēmuma atcelšanai. Pārējie kasācijas sūdzībā norādītie argumenti netiek vērtēti, ņemot vērā, ka apelācijas instances tiesas lēmums tiek atcelts pilnībā un lieta apelācijas instances tiesā izskatāma no jauna atbilstoši Kriminālprocesa likuma 9. nodaļas prasībām.

[7] Apsūdzētajam [pers. A] drošības līdzekļi netika piemēroti.
Senāts atzīst, ka apsūdzētajam drošības līdzekļu piemērošanai šajā kriminālprocesa stadijā nav pamata.

Rezolutīvā daļa

Pamatojoties uz Kriminālprocesa likuma 585. un 587. panta pirmās daļas 2. punktu, Senāts

nolēma

atcelt Rīgas apgabaltiesas 2024. gada 11. septembra lēmumu pilnībā un nosūtīt lietu jaunai izskatīšanai Rīgas apgabaltiesā.

Lēmums nav pārsūdzams.

